Cabinetul de miniştri a aprobat proiectele de Hotărâre de Guvern privind aprobarea proiectelor de lege cu privire la ratificarea Acordurilor de finanţare între Republica Moldova şi Asociaţia Internaţională pentru Dezvoltare privind Proiectul de dezvoltare al sistemului electroenergetic, semnate la 26 septembrie curent, în valoare de 13,1 mln euro, şi, respectiv, 47,9 mln euro.

Scopul Acordurilor de finanţare constă în asistarea Republicii Moldova în construcţia, echiparea şi punerea în funcţiune a interconectării electrice dintre Republica Moldova şi România, contribuind astfel la îmbunătăţirea eficienţei şi securităţii aprovizionării cu energie electrică a consumatorilor Republicii Moldova.

Astfel, resursele financiare acordate de către Banca Mondială sub formă de împrumut sunt destinate pentru:

- extinderea staţiei din Vulcăneşti, modernizarea staţiei din Chişinău şi construcţia liniei electrice aeriene LEA 400 kV Vulcăneşti – Chişinău;

- construcţia unei clădiri pentru noul sediul al Î.S. „Moldelectrica”, inclusiv a unui nou centru de dispecerat, actualizarea/modernizarea sistemului existent SCADA/sistemului de management energetic, instalarea unui nou sistem de management al contorizării;

- asistenţa tehnică şi managementul Proiectului.

Proiectului de interconectare a sistemului electroenergetic al Republicii Moldova cu cel al României va fi realizat prin intermediul ÎS „Moldelectrica” şi Unitatea Consolidată pentru Implementarea şi Monitorizarea Proiectelor în domeniul Energeticii şi este preconizat a fi finalizat în anul 2024.

Valoarea totală a proiectului este de 261 mln de euro, o parte din resursele financiare necesare pentru implementarea Proiectului sunt acoperite din contul BERD şi BEI în valoare de 80 mil. Euro fiecare, o parte de către Uniunea Europeană sub formă de grant în valoare de 39,94 mln de euro, prin intermediul BERD şi o parte de către Banca Mondială prin intermediul Agenţiei Internaţionale de Dezvoltare în valoare totală de 61 mln de euro împrumut.